b'\n_START_ARTICLE_\nOrientbrakksvale\n_START_SECTION_\nTaksonomi\n_START_PARAGRAPH_\nOrientbrakksvala er n\xc3\xa6rt beslektet med b\xc3\xa5de brakksvale (G. pratincola), som den tidligere ble regnet som en underart av, og steppebrakksvale (G. nordmanni).\n_START_SECTION_\nBeskrivelse\n_START_PARAGRAPH_\nOrientbrakksvala m\xc3\xa5ler typisk 23\xe2\x80\x9325 cm og veier omkring 59\xe2\x80\x9395 g. Arten har et vingespenn p\xc3\xa5 cirka 58\xe2\x80\x9364 cm.\n_START_SECTION_\nUtbredelse\n_START_PARAGRAPH_\nArten er utbredt fra det ekstremt s\xc3\xb8rlige Sibir, det \xc3\xb8stre Mongolia og nord\xc3\xb8stre Kina (Heilongjiang) og s\xc3\xb8rover til det nordlige India, p\xc3\xa5 Sri Lanka, i S\xc3\xb8r\xc3\xb8st-Asia og p\xc3\xa5 Taiwan; lokalt ogs\xc3\xa5 i Vest-Japan og p\xc3\xa5 Ryukyu\xc3\xb8yene. I tillegg avles arten i det s\xc3\xb8rlige Pakistan, samt p\xc3\xa5 Filippinene og Borneo. Arten er dessuten observert flere steder i Europa, blant annet i Norge. Orientbrakksvala overvintrer i s\xc3\xb8r, ned mot Ny-Guinea og det nordlige Australia.\n_START_SECTION_\nAtferd\n_START_PARAGRAPH_\nArten habiterer p\xc3\xa5 stepper, \xc3\xa5pne gressletter, t\xc3\xb8rre elvesletter, tidevannsmudderbanker og jordbruksland, som regel n\xc3\xa6r vann. I Australia ogs\xc3\xa5 i mudret v\xc3\xa5tmarksomr\xc3\xa5de. P\xc3\xa5 Ny-Guinea er arten observert i h\xc3\xb8yder opp mot 1 700 moh._NEWLINE_Orientbrakksvala eter mest insekter og andre mindre leddyr, spesielt gresshopper, sirisser og biller. Utenfor hekketiden eter en ogs\xc3\xa5 bevingede termitter, som gjerne svermer f\xc3\xb8r regn. Byttet fanges for det meste i flukt, men av og til ogs\xc3\xa5 p\xc3\xa5 bakken._NEWLINE_Arten hekker i april\xe2\x80\x93juni. Redene bygges i sm\xc3\xa5 fordypninger direkte p\xc3\xa5 bakken i \xc3\xa5pent sletteland, ofte like etter nylige gressbranner, i l\xc3\xb8st sammensatte kolonier. Hunnen legger  2\xe2\x80\x933 egg, men lite er kjent om inkubasjonstiden og ungestellet._NEWLINE_De nord\xc3\xb8stre populasjonene er langdistansetrekkere som trekker s\xc3\xb8rover til S\xc3\xb8r\xc3\xb8st-Asia, Indonesia og Australia i perioden oktober\xe2\x80\x93april. De returnerer til hekkeomr\xc3\xa5dene i mai.'